A Bizottság 2945/95/EK rendelete
(1995. december 20.)
a tagállami halfogásokra vonatkozó információk feljegyzésére vonatkozó részletes szabályok megállapításáról szóló 2807/83/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2870/95/EK rendelettel [1] módosított, a közös halászati politika ellenőrző rendszerének létrehozásáról szóló, 1993. október 12-i 2847/93/EGK tanácsi rendeletre [2] és különösen annak a 19e. cikke (5) bekezdésére,
mivel a 2847/93/EGK rendelet 19e. cikke (5) bekezdése szerint a halászati erőkifejtés halászati naplóban történő feljegyzésének részletes szabályait meg kell állapítani, hogy az egyes közösségi halászati területekre és erőforrásokra vonatkozóan a halászati erőkifejtések igazgatásáról szóló, 1995. március 27-i 685/95/EK tanácsi rendeletben [3] említett, a halászati erőkifejtés igazgatására szolgáló rendszer végrehajtható legyen;
mivel amennyiben egy halászatra jogosult hajó áthalad egy halászterületen anélkül, hogy halászati tevékenységet végezne, ezt az információt fel kell jegyezni a halászati naplóba;
mivel az új halászati napló bevezetése előtti időszakban emiatt átmeneti intézkedéseket kell tenni a jelenlegi halászati naplóba bejegyzendő információk feljegyzésére vonatkozó rendelkezések kiegészítéséről azon hajók parancsnokai részére, akik 1996. január 1-jétől a halászterületen végzett halászati erőkifejtés feljegyzésére kötelezettek;
mivel ha a hajóparancsnokok az illetékes hatóságoknak a hajó mozgására vonatkozó közléseket rádión keresztül adják le, ezeket a közléseket egy, a Bizottság által jóváhagyott rádióállomások listájában szereplő rádióállomáson keresztül kell leadni;
mivel az ellenőrzésért felelős hatóságok részére a telex, fax, telefon vagy rádió útján történő közlések elősegítése céljából össze kell állítani ezeknek a hatóságoknak a listáját, telex-, telefon- és faxszámaik feltüntetésével;
mivel az e rendeletben meghatározott intézkedések összhangban vannak a Halászati és Akvakultúraágazati Irányítóbizottság véleményével,
ELFOGADTA EZT A RENDELETET:
1. cikk
A 2807/83/EGK bizottsági rendelet [4] a következőképpen módosul:
1. Az 1. cikk után a következő 1a. cikkel egészül ki:
"1a. cikk
(1) A továbbiakban tevékenységi övezetként említett, a 685/95/EK tanácsi rendelet [5] 1. cikkében meghatározott halászterületeken halászati tevékenység végzésére jogosult közösségi halászhajók parancsnokai az I. mellékletben található mintával összhangban feljegyzik a halászati naplóba a 2847/93/EGK tanácsi rendelet [6] 19e. cikkében említett információkat.
(2) Amennyiben a közösségi halászhajók parancsnokai halászati tevékenység végzése nélkül olyan tevékenységi övezeten haladnak át, amelyben jogosultak halászni, feljegyzik a halászati naplóba a tevékenységi övezetbe történt be- és az övezetből történt kilépés dátumát és időpontját.
(3) A feljegyzést a IVa. mellékletben meghatározott utasításokkal összhangban kell elvégezni."
2. A 3. cikk után a következő 3a. cikkel egészül ki:
"3a. cikk
Amennyiben a 2847/93/EGK rendelet 19c. cikkének megfelelően egy halászhajó parancsnoka a halászati erőkifejtésre vonatkozóan rádióüzenetet továbbít, a rádióüzenetet a VIIIa. mellékletben felsorolt rádióállomások egyikén keresztül kell továbbítani.
A 19c. cikk (1) bekezdése második francia bekezdésében említett illetékes hatóságok neve, címe, telex-, telefon- és faxszámai a VIIIb. mellékletben találhatóak."
3. IVa. mellékletként e rendelet I. mellékletével egészül ki.
4. VIa. mellékletként e rendelet II. mellékletével egészül ki.
5. VIIIa. mellékletként e rendelet III. mellékletével egészül ki.
6. VIIIb. mellékletként e rendelet IV. mellékletével egészül ki.
2. cikk
Ez a rendelet 1996. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1995. december 20-án.